Diari Oficial de la Generalitat Valenciana


Sumari del DOGV 8501, del 07-03-2019 (2019/1838)

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 141/17-AIA Vila-real.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8501

Data del DOGV
:   07-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1838


Data del document
:   12-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Vila-real
    * impacte ambiental

RESOLUCIÓ de 12 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 141/17-AIA Vila-real.  
 [2019/1838]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació, en el Boletín Oficial del Estado o en el diari oficial corresponent, de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 141/17-AIA Vila-real.  
  
  
«Informe d'impacte ambiental  
Expedient: 141/5918-YQX.  
Títol: Ronda sud-oest de Vila-real. Tram antiga carretera d'Onda-Camí de les Voltes.  
Òrgan substantiu: Subdirecció General de Mobilitat. Direcció General d'Obres Públiques, Transport i Mobilitat.  
Localització: Vila-real (Castelló).  
En data 11 de desembre de 2017, la Subdirecció General de Mobilitat remet al Servei d'Avaluació d'Impacte Ambiental la sol·licitud d'inici d'avaluació d'impacte ambiental simplificada del projecte «Ronda sud-oest de Vila-real entre la CV-20 i la N-340», al terme municipal de Vila-real (Castelló). Aquesta sol·licitud s'acompanya d'un document ambiental, el contingut del qual s'adequa a l'article 45 de la Llei 21/2013, de 9 de desembre, d'avaluació ambiental.  
En data 4 d'abril de 2018, la Subdirecció General de Mobilitat comunica a l'òrgan ambiental que en els avanços de la redacció del projecte constructiu s'ha constatat la conveniència de limitar l'àmbit del projecte al tram comprés entre la CV-20 i el denominat camí de les Voltes, i eliminar el tram següent comprés entre el camí de les Voltes i la N-340, que serà objecte d'una actuació independent. És per això que l'actuació passa a denominar-se «Ronda sud-oest de Vila-real. Tram antiga carretera d'Onda-Camí de les Voltes».  
  
Objecte  
El projecte a què s'ha fet referència consisteix en l'execució de la ronda sud-oest de Vila-real, entre la CV-20 i el camí de les Voltes. Inicialment, el projecte arribava mitjançant un enllaç a la N-340, però durant els treballs de redacció de l'esmentat projecte constructiu s'ha constatat la conveniència de limitar l'àmbit del projecte d'aquesta ronda al tram comprés entre la CV-20 i el denominat camí de les Voltes, pel risc d'inundació existent, i eliminar el tram següent comprés entre el camí de les Voltes i la N-340, que serà objecte d'una actuació independent.  
  
  
Antecedents i marc normatiu  
El dia 2 d'agost de 2017 té entrada en el Servei d'Avaluació d'Impacte Ambiental i s'incoa l'expedient 127/7631-VPR. L'objecte d'aquesta sol·licitud és conéixer la possible vigència i validesa de l'estimació d'impacte ambiental, emesa el 10 de maig de 2004, expedient 422/8357-GHS, del projecte de construcció de la ronda sud-oest de Vila-real entre la CV-20 i la N-340, amb sol·licitud de la data fins a la qual és vàlida aquesta i els terminis d'aplicació si fora necessari sol·licitar-hi la pròrroga.  
Per a la tramitació d'aquest expedient, es va analitzar la legislació que regula l'avaluació d'impacte ambiental (Llei 2/1989, de 3 de març de 1989, d'impacte ambiental de la Generalitat Valenciana, i Llei 21/2013, de 9 de desembre, d'avaluació ambiental -d'ara en avant, LEA-) i les diferències entre el projecte ja avaluat (mitjançant l'estimació d'impacte ambiental 422/9219-TIE) i el que es presentava en aqueix moment.  
Es va concloure que l'obligació d'avaluació ambiental prèvia a l'aprovació del projecte i determinades diferències entre el projecte ja avaluat i el presentat el 2017, feien que l'estimació d'impacte ambiental realitzada el 2004 no poguera ser directament aplicable, i es va concloure que el projecte en redacció fora sotmés a avaluació d'impacte ambiental simplificada.  
Amb posterioritat a aquesta decisió motivada per l'òrgan ambiental, l'òrgan substantiu decideix tramitar el projecte desglossat en dues fases:  
  
Fase 1: des de la CV-20 al camí de les Voltes.  
Fase 2: des del camí de les Voltes a la N-340.  
L'òrgan substantiu ha decidit dividir el projecte en dues fases, ja que en una d'elles hi ha risc d'inundació i comporta un estudi en profunditat d'aquesta qüestió. D'aquesta manera, l'execució començarà pel tram més pròxim a la CV-20. La futura fase 2, que serà objecte d'un projecte diferent i d'una execució independent, haurà de ser, així mateix, sotmesa a avaluació d'impacte ambiental simplificada.  
  
  
Tramitació  
L'òrgan ambiental ha identificat les administracions públiques afectades següents:  
- Ajuntament de Vila-real.  
- Servei d'Ordenació del Territori.  
Es transcriu a continuació el contingut de caràcter ambiental dels informes rebuts.  
  
Informe de l'Ajuntament de Vila-real (rebut el 23.02.2018).  
«[?] Actualment els vehicles pesants utilitzen el nucli urbà de Vila-real en els seus recorreguts (av. Alemanya-Itàlia), la qual cosa genera un risc important per a la seguretat viària, i també per a la contaminació acústica i mediambiental, i això redunda negativament en la qualitat de vida de la població de Vila-real.  
[?] Aquest nou vial no generarà un augment de trànsit sinó una reordenació del que hi ha, la qual cosa conduirà a una reducció dels nivells d'immissió de NO, SO2, CO, HC, fums i plom.  
[?] La vegetació present en gran part de l'actuació són cultius agrícoles de regadiu, principalment cítrics.  
La fauna de la zona està formada principalment per espècies d'àmplia distribució i escàs valor per a la seua conservació.  
El traçat de la ronda NO afecta cap espai natural protegit.  
El traçat de la ronda NO afecta cap element del patrimoni històric de caràcter arqueològic.  
Quant al patrimoni etnològic, el traçat de la ronda creua en dos punts la séquia Major de reg; el traçat i la secció de la qual no es variaran per continuar mantenint el reg dels camps de tarongers situats al sud-oest de Vila-real amb aigües procedents del riu Millars.  
[?] En l'àmbit del projecte, resultaran afectats els llits del barranc dels Esbarzers i el barranc de l'Hospital; en l'execució del projecte es preveuen tots els elements de drenatge necessaris per a canalitzar i conduir els cabals procedents d'aquestes conques interceptades».  
  
Informe del Servei d'Ordenació del Territori (rebut el 12.07.2018).  
  
«Cartografies d'inundabilitat  
- En l'elaboració del present informe s'han analitzat les següents cartografies d'inundabilitat: cartografia del Pla d'acció territorial de caràcter sectorial sobre prevenció del risc d'inundacions a la Comunitat Valenciana (des d'ara, PATRICOVA); cartografia del Sistema Nacional de Cartografia de Zones Inundables (des d'ara, SNCZI), i cartografia del Sistema d'Informació d'Aigua de la Confederació Hidrogràfica del Xúquer (des d'ara, SIA Xúquer). L'aplicació d'aquestes cartografies es justifica en l'article 7 i l'article 10 de la Normativa del PATRICOVA, pel que fa a la complementarietat de les diferents cartografies i allò referent a estudis oficials i plans aprovats per la Generalitat Valenciana o per un organisme de conca.  
  
Valoració del risc d'inundació  
- Vist que la cartografia del SNCZI no té estudiada en la zona les afeccions de l'àmbit de les depressions entre els cons del riu Millars i el riu Sec de Betxí, al N i S de l'actuació, respectivament.  
- Vist que en aquest espai circulen línies de flux, amb caixers més o menys definits, que conformen els barrancs de Ràtils, dels Esbarzers, de Porcelanosa i de l'Hospital, de S a N, respectivament (segons els topònims emprats per Segura B., F (2003) «Models d'inundacions en ventalls al·luvials: el cas de les planes costaneres valencianes», Quaderns de Geografia, València).  
- Vist que la cartografia del PATRICOVA preveu afeccions d'inundabilitat en la zona esmentada amb perillositat de nivell 6 per als quatre barrancs abans anomenats [?].  
- Vist que l'única interferència directa de la ronda sud-oest de Vila-real es determina sobre el barranc de Porcelanosa en la part alta de la conca (zona NW) quan flueix des del camí de Miralcamp fins al camí de Vila-real a Betxí.  
- Vist que els fluxos es deriven més centrats en el camí Sedeny del Pou del Carme cap al camí d'Artana.  
- Vist que s'aporta un estudi de drenatges transversals del traçat de la ronda, que incideix especialment en la zona afectada pel barranc de Porcelanosa amb perillositat de nivell 6, segons la cartografia del PATRICOVA, on es determina que:  
La conca associada al barranc de Porcelanosa que drena el flux pel punt on es creuarà la infraestructura viària té una superfície de 0,46 km²; es tracta d'una conca amb una superfície menor a les requerides en el PATRICOVA [?].  
El total de pas calculat per aquest punt és de 5,3 m³/s per a 500 anys de període de retorn, amb calats inferiors a 0,80 metres (els càlculs donen 0,57 metres) i velocitats inferiors a 1 m³/s.  
- Vist que a l'esmentat estudi s'aporten les mesures escaients, a construir en la infraestructura viària per a la no-interferència en el règim de corrents, que es concreten en passos permeables mitjançant marcs prefabricats de formigó que permeten el trànsit del total calculat (vegeu la documentació que fa referència al Projecte de construcció de la ronda sud-oest de Vila-real).[?].  
- Vist que, encara que no s'aporten dades pel que fa a la intensitat de trànsit, per la situació se suposa que haurà de complir el que determina l'article 21.3.a de la Normativa del PATRICOVA, pel que fa a l'adequació de les infraestructures al drenatge transversal per a 500 anys de període de retorn i així es reflecteix en els càlculs realitzats i el dimensionament de les obres per al drenatge.  
- Vist que la nova infraestructura viària no té incidència sobre l'increment significatiu de la perillositat, ja que els drenatges calculats compleixen amb garantia el pas dels fluxos existents sense interferir ni modificar el seu règim, atenent el que determina l'article 9 de la Normativa del PATRICOVA.  
- Vist que la documentació presentada, tot i ser suficient i estar correctament elaborada, no es considera, stricto sensu, un estudi d'inundabilitat, per la qual cosa no se li dona el tràmit atenent el que determina l'article 13 de la normativa abans esmentada.  
- Vist que les mesures de drenatge es recullen en la documentació del Projecte de construcció de la ronda sud-oest de Vila-real i s'analitzen en l'annex específic dels drenatges transversals, i on es pot veure que la rasant de la plataforma de la nova carretera circula lleugerament elevada (aproximadament 1 metre) sobre la topografia existent, i la rasant és superior als calats calculats per als drenatges del barranc de Porcelanosa [?].  
  
Consideracions finals  
- Vist que estan justificades les incidències d'inundabilitat i el compliment de la Normativa del PATRICOVA pel que fa a la nova infraestructura viària i tenint en compte que aquesta carretera porta afegida la construcció d'una plataforma per a bicicletes i vianants al llarg de tota la construcció situada entre la carretera i el nucli urbà.  
  
- Vist que aquesta via de mobilitat no motoritzada està previst que es construïsca a la mateixa cota topogràfica que el terreny actual (sense elevació) i travessa els fluxos del barranc de Porcelanosa en un àmbit on es donen velocitats elevades (més de 2 m/s, segons les dades de l'estudi d'inundabilitat) just en la part de sortida del flux en creuar els marcs prefabricats que li donen pas per sota de la carretera, s'haurà de:  
  
Modificar el projecte constructiu d'aquesta infraestructura pel que fa al carril de bicicletes i vianants en la zona d'afecció on travessa el barranc de Porcelanosa perquè passe a diferent nivell sense incidència dels fluxos vehiculats pel susdit barranc.  
  
Conclusió  
Per tot el que s'ha exposat, s'emet informe favorable de l'estudi d'inundabilitat i la proposta constructiva del Projecte de construcció de la ronda sud-oest de Vila-real, i s'han de complir les consideracions exposades, segons les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana».  
  
Anàlisi del projecte per a determinar la necessitat de sotmetre o no a avaluació d'impacte ambiental ordinària.  
L'anàlisi es realitza tenint en compte els criteris de l'annex III de la LEA.  
Característiques del projecte  
El projecte preveu l'execució d'una ronda de caràcter urbà, de longitud 2.080 m. Les característiques del traçat i de la seua secció transversal són urbanes, i la velocitat específica del traçat és de 60 km/h. Tots els nusos es resolen mitjançant interseccions, al mateix nivell. En concret, es disposa de cinc nusos, quatre d'elles mitjançant glorietes i una intersecció de quatre trams amb el carrer Miralcamp, canalitzades amb llàgrimes (PK 0+470 del tram entre la glorieta 1 i la glorieta 2).  
Amb la premissa de permetre la duplicació de la calçada, s'ha definit un peralt per a tots dos carrils del 2 % cap a un únic lateral, i això permet el disseny d'una única línia de drenatge longitudinal.  
El traçat en alçat circula en lleuger terraplé, amb la finalitat d'assegurar el drenatge transversal i la minimització dels moviments de terra. L'alçat de la ronda és paral·lel al terreny, i descendeix de cota a mesura que ens allunyem de la glorieta primera. La rasant s'eleva per a donar gàlib a les obres de drenatge transversal. Les obres de drenatge transversal amb les quals compta la ronda són:  
  
EIX PK ODT  
1 0+210 3 MARCS 1X1  
8-1 P 7-8 4+052 4 MARCS 2X1  
2 0+218 4 MARCS 2X1  
4 0+099 5 MARCS 1X1  
4 0+591 2 MARCS 2X1  
  
  
La rasant més elevada es dona en l'eix 2, PK 0+80, amb uns 2 m de diferència entre la cota del terreny i la rasant.  
La secció transversal de la ronda compta amb dos carrils en una única calçada, de 3,5 m variables fins a 5 m en el ramal d'eixida de les glorietes i fins a 4 m en les entrades a les glorietes. El voral a banda i banda és de 0,5 m. En un dels marges es dissenya una banda lateral de 3,5 m enjardinada, i en el marge oposat, una mitjana, preparada per a un possible futur desdoblament de 2 m. En el marge de la mitjana s'annexa una zona d'esplai d'amplària variable, que consisteix en una banda per a ciclovianants i una zona enjardinada. En cas que se'n produïsca el desdoblament, la zona d'esplai es convertirà en un bulevard de dues calçades de 7 m d'ample cadascuna, separades per la mitjana de 2 m que ja s'executa. Amb aquesta secció transversal es pretén cobrir la possible futura ampliació de la ronda, i aprofitar de moment el seu condicionament per a ús de ciclovianants i d'esplai.  
Part del traçat proposat va ser avaluat en data 10 de maig de 2004 per la Direcció General de Gestió del Medi Natural, mitjançant l'estimació d'impacte ambiental del projecte bàsic de la ronda sud-oest de Vila-real (422/1603-TPL).  
  
Ubicació dels projectes.  
Les obres se situen al costat del sòl urbà de Vila-real. El traçat travessa pràcticament íntegrament la reserva que preveu el pla general, a més d'una zona classificada de nou desenvolupament terciari i una zona urbanitzada industrial. La reserva del pla general compta amb declaració d'impacte ambiental de la modificació puntual del Pla general d'ordenació urbana de Vila-real, ronda sud-oest i Ciutat Esportiva (expedient 008/2401-LAD).  
Els usos actuals són zones agrícoles i limiten amb sòl industrial i zones esportives.  
Hi ha una afecció directa de la ronda de Vila-real per inundabilitat, relacionada amb el barranc de Porcelanosa. L'estudi de drenatges transversals del traçat de la ronda indica que la conca associada al barranc de Porcelanosa té una superfície de 0,46 km², el cabal de pas (per a període de retorn de 500 anys) és de 5,3 m³/s, amb calats inferiors a 0,8 m.  
  
La séquia Major de Dalt o Sobirana es creua en el PK 0+260 entre la glorieta 4 i la 5. Així mateix, el traçat intersecta amb diversos camins d'accés a les parcel·les agrícoles.  
Part del traçat va començar a executar-se dins del projecte constructiu denominat Ronda sud-oest de Vila-real, tal com s'observa en l'ortofoto entre la glorieta 3 i el PK 0+260 del tram entre la glorieta 4 i la 5.  
  
  
Característiques del potencial impacte  
A continuació es fa una descripció dels potencials impactes que es produiran tant en la fase d'execució com d'explotació.  
La utilització de la maquinària i el trànsit de vehicles comportarà un increment dels nivells d'intensitat sonora. Com a mesura correctora principal, s'ha establit l'ús d'un paviment microaglomerat considerat fonoabsorbent. Altres mesures establides són:  
  
- Se seleccionarà maquinària amb característiques ambientals favorables.  
- Els motors de combustió interna es dotaran de silenciadors.  
- Serà de compliment obligat el Reglamentat sobre la inspecció tècnica de vehicles.  
- La maquinària estarà homologada segons el Reial decret 212/2002, de 22 de febrer, pel qual es regulen les emissions sonores en l'entorn a causa de determinades màquines d'ús a l'aire lliure.  
- Es prohibirà la realització de treballs durant el període nocturn. Les obres es realitzaran durant el dia i en dies laborals.  
No obstant això, en el moment de la posada en ús de la infraestructura es comprovarà el nivell sonor transmés a l'entorn. En cas que se superen en més de 10 dB(A) els objectius de qualitat establits en la taula 1 de l'annex II de la Llei 7/2002, de 3 de desembre, de la Generalitat, de protecció contra la contaminació acústica, es revisaran i modificaran les mesures correctores per a evitar-ne la superació. El mesurament dels nivells sonors haurà de realitzar-se quan el trànsit per la ronda ja estiga instaurat, per a la qual cosa s'haurà de deixar passar almenys 2 mesos des de l'obertura al trànsit de la infraestructura.  
En la fase de construcció es produirà una deterioració de la qualitat de l'aire, com a conseqüència de les emissions de pols i partícules en suspensió, originat pels moviments de terra, la pavimentació i el transport de materials a les diferents zones de l'obra i instal·lacions auxiliars. Les principals mesures establides són:  
- Reg periòdic de les superfícies de l'obra per a minimitzar la pols generada pel trànsit de materials i maquinària.  
- Així mateix, es procedirà a regar zona d'obres a l'entorn dels cultius agrícoles que poguera resultar afectat.  
- Es limitarà la velocitat dels vehicles de l'obra a 40 km/h en zones sense asfaltar i a 50 km/h en zones asfaltades, i es reduirà aquest límit si fora necessari a 30 km/h, en zones especialment problemàtiques en aquest aspecte.  
- El transport de material es realitzarà en camions coberts per lones, les quals hauran de cobrir totalment la caixa del camió, que cauran uns 30 cm a cada costat d'aquesta.  
L'ocupació de la nova ronda afectarà l'ús actual del sòl, principalment terrenys ocupats, camps de cultiu de cítrics. La implantació de les instal·lacions auxiliars i zones d'apilament temporal exercirà una alteració sobre els sòls on n'està prevista la ubicació, ja que suposarà una compactació del sòl.  
El projecte no preveu grans volums de moviments de terres. Les terres que s'extraguen amb motiu de l'excavació en rasa per a l'execució de les obres de drenatge es reutilitzaran per a rebliment d'aquestes, per la qual cosa no es preveuen a penes excedents de terres. Per al proveïment dels materials per a la coronació i ferms de les plataformes el préstec dels quals és necessari, s'utilitzaran les pedreres en ús que hi ha als voltants, i legalment autoritzades.  
En el cas que després de l'execució de la ronda hi haja excedent de terra, s'estudiarà la possibilitat de reutilitzar les terres en altres obres, segons el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Si el material extret pot classificar-se com a residus no perillosos consistents en sòls no contaminats excavats i altres materials naturals excavats procedents d'obres de construcció o demolició, com ara terres, argiles, llims, arenes, graves o pedres, incloses en el codi LER (llista europea de residus) 17 05 04, se li aplicarà l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents d'aquelles en les quals es van generar.  
  
Entre les mesures que s'estableixen es troben:  
- Es retirarà la terra vegetal, efectuant un apilament i un manteniment adequat per a la seua posterior reutilització en les labors de restauració ambiental i integració paisatgística.  
- Es procedirà al jalonament del perímetre d'obra, i es limitarà la deterioració que es cause a la franja d'ocupació necessària per a la traça, mitjançant suports angulars metàl·lics. El jalonament es revisarà de forma continuada fins a la finalització de les obres.  
- Com a vies d'accés a la traça s'aprofitaran els camins existents.  
  
- Les instal·lacions d'obra on es realitzen operacions de manteniment i/o reparació de maquinària, proveïment de carburant i emmagatzematge de residus s'impermeabilitzaran. Per a la impermeabilització del terreny, primerament es retirarà la terra vegetal del terreny, i s'apilarà per a posteriorment reutilitzar-la en els treballs d'integració paisatgística. A continuació s'instal·larà una capa de geotèxtil impermeable, sobre la qual es disposarà una capa de llast de 15-20 cm de gruix i una altra capa d'argila de 15-20 cm. A més, es disposarà d'una rasa perimetral de desviament i retenció d'escolament exterior i una bassa impermeabilitzada de separació d'olis i greixos. La bassa de recollida dels efluents del desguàs lateral i inferior de la cuneta interior estarà situada en el punt més baix de la parcel·la, de manera que retindrà els arrossegaments de l'escolament de la superfície del parc de maquinària. Aquesta bassa de recollida serà del tipus decantador-separador de greixos. Els greixos i olis extrets de la bassa de separació es gestionaran com a residus perillosos.  
- El contractista precedirà a la neteja, retirada i depòsit en zona autoritzada de tots els elements no existents en la situació original.  
- Es descompactarà el terreny mitjançant escarificació de 40 cm de profunditat i posterior passada de corró. Es duran a terme treballs de restitució de terra vegetal amb una capa de 30 cm de grossària i una plantació d'espècies arbòries una vegada reperfilada la topografia.  
Atés que hi ha risc d'inundació en el barranc de Porcelanosa, es disposa de marcs prefabricats de formigó que permeten el trànsit del cabal associat. L'obra de drenatge transversal situada en l'eix 2, en el PK 0+218, consistent en quatre marcs de 2x1 permet el pas del cabal, segons l'informe del Servei d'Ordenació del Territori. Es considera que la nova infraestructura viària no té incidència sobre l'increment significatiu de la perillositat, ja que els drenatges calculats compleixen amb garantia el pas de fluxos existents sense interferir ni modificar el seu règim.  
Així mateix, la rasant de la plataforma de la carretera circula lleugerament elevada (aproximadament 1 m) sobre la topografia existent. Respecte de la via de mobilitat no motoritzada, que es preveu en la cota del terreny actual, sense elevació, i atés que, just en el punt d'eixida del flux després de creuar els marcs prefabricats, s'haurà de modificar el projecte constructiu, de manera que el carril per a ciclovianants en la zona on conflueix amb el barranc de Porcelanosa el creue a diferent nivell, sense incidència sobre la calçada de la ronda.  
La unitat paisatgística que resultarà afectada directament per l'obra és «paisatge agrícola». Aquesta unitat es caracteritza per la presència de cultius agrícoles, així com les séquies que reguen aquests cultius, els camins que permeten accedir-hi i les edificacions rurals associades a l'agricultura que estan disperses al llarg de la unitat. Amb les actuacions d'integració paisatgística, es reduirà aquest impacte fins a fer-lo compatible amb el paisatge. Cal destacar que la ronda preveu albergar voreres amb zones enjardinades per a l'ús i el gaudi dels usuaris, acompanyat d'un corredor verd entre el vial i el nucli urbà; en aquest es disposaran un carril bici i diverses zones de descans i d'esplai. Les principals àrees d'actuació són:  
- Superfícies ocupades per les instal·lacions auxiliars. El tractament de recuperació de les instal·lacions auxiliars preveu: desmantellament d'instal·lacions, neteja del terreny, descompactació del terreny, estesa de terra vegetal i plantacions.  
- Vorera oest: s'ha previst la plantació d'una tanca d'arbust en la vorera oest, composta per una alineació de murta Myrtus communis.  
  
- Glorietes: en les glorietes s'han creat denses zones arbòries i arbustives, amb importants variacions cromàtiques en els accessos a cada glorieta per cadascuna de les vies que la componen, per a evitar així enlluernaments als vehicles que circulen per aquesta o que pretenguen accedir-hi, i, d'altra banda, augmentar la percepció del conductor que hi ha un obstacle en la carretera, amb la qual cosa disminuirà la seua velocitat. Per a això s'ha utilitzat arbratge de port xicotet, envoltat de diferents masses arbustives, així com plantes aromàtiques en la part exterior.  
- Corredor verd: projectat entre el vial i el nucli urbà, en ell es disposarà un carril bici i diverses zones de descans i d'esplai. El disseny de la ronda preveu un corredor verd compost per una senda per als vianants, carril bici i diverses zones de descans i d'esplai, en les quals s'ha previst la plantació de vegetació i col·locació de mobiliari que permetrà l'ús i gaudi dels usuaris d'aquest. Les zones de descans estaran envoltades de vegetació i albergaran mobiliari per al descans i altres elements que permeten exercicis saludables; així, faran dels espais verds llocs agradables que conviden a l'estada, la lectura o el descans.  
  
Com a conseqüència de les obres, especialment durant el moviment de terres, caldrà la reposició i/o eliminació de serveis, camins i infraestructures existents en l'entorn de l'actuació. La séquia Major de Dalt o Sobirana es creua en el PK 0+260 entre la glorieta 4 i la 5. Les mesures preventives i correctores que es proposen per a aquesta infraestructura són:  
1. Alçament planimètric de la séquia. Aquest ha de comptar amb plantes, alçats i seccions, tant de l'interior com de l'exterior.  
2. Dossier fotogràfic exhaustiu de la séquia i d'aquells elements d'especial significació que es documenten una vegada finalitzada l'obra.  
  
No obstant això, abans de començar les obres s'haurà de senyalitzar la zona on travessem la séquia Major amb cartells que advertisquen de la prohibició d'abocar qualsevol tipus de residus.  
Si durant l'execució de les obres es produïra qualsevol troballa arqueològica, el fet s'ha de comunicar a la direcció general amb competències en la matèria immediatament, i adoptar les mesures pertinents amb vista a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
Així mateix, prèviament a l'aprovació definitiva del projecte, es requerirà que s'informe favorablement sobre aquest per part de la Direcció General de Política Lingüística i Patrimoni Cultural Valencià de la Conselleria de Cultura, Educació i Esport, en un informe preceptiu emés per l'organisme esmentat, en compliment de la Llei 4/1998, d'11 de juny, de la Generalitat Valenciana, del patrimoni cultural valencià.  
  
Durant la fase d'execució de l'actuació del projecte, es requerirà mà d'obra provinent dels sectors primari, secundari i terciari, de l'intercanvi de béns i la prestació de serveis per part dels proveïdors de la zona.  
  
El document ambiental indica que s'haurà d'identificar el director ambiental d'obra, que serà responsable del desenvolupament del seguiment, i que haurà de justificar el grau de compliment de les mesures ambientals a l'òrgan ambiental competent. Així mateix, indica que el contractista encarregat d'executar les obres, per part seua, nomenarà un responsable tècnic de medi ambient (RTMA) que es responsabilitzarà de l'adopció de les mesures ambientals. Al seu torn, proporcionarà a la DAO la informació i els mitjans necessaris per al correcte compliment del PVA.  
El PVA es divideix en tres fases clarament diferenciades:  
- Controls previs a l'execució de les obres.  
- Vigilància durant la fase de construcció.  
- Vigilància durant la fase de funcionament o explotació.  
  
Conclusió  
Ateses les característiques i la destinació dels terrenys afectats, la magnitud dels impactes previsibles i les mesures preventives i correctores plantejades, s'estima que el projecte no generarà efectes significatius sobre el medi ambient sempre que es realitze segons el que s'estableix en el document ambiental remés i les condicions que a continuació s'especifiquen:  
1. En el moment de la posada en ús de la infraestructura, es comprovarà el nivell sonor transmés a l'entorn. En cas que se superen en més de 10 dB(A) els objectius de qualitat establits en la taula 1 de l'annex II de la Llei 7/2002, de 3 de desembre, de la Generalitat, de protecció contra la contaminació acústica, es revisaran i modificaran les mesures correctores per a evitar-ne la superació. El mesurament dels nivells sonors haurà de realitzar-se quan el trànsit per la ronda ja estiga instaurat, i per a això s'haurà de deixar passar almenys dos mesos des de l'obertura al trànsit de la infraestructura.  
2. Si hi ha material excedent que puga classificar-se com a residus no perillosos consistents en sòls no contaminats excavats i altres materials naturals excavats procedents d'obres de construcció o demolició, com ara terres, argiles, llims, arenes, graves o pedres, inclosos en el codi LER (llista europea de residus) 17 05 04, s'hi aplicarà l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents d'aquelles en les quals es van generar. En cas contrari, es gestionarà adequadament com a RCD, i s'entregarà a un gestor autoritzat.  
3. S'haurà de modificar el projecte constructiu, de manera que l'encreuament del carril de ciclovianants en la zona on conflueix amb el barranc de Porcelanosa, es realitze a diferent nivell, sense incidència sobre la calçada de la ronda.  
4. Prèviament a l'aprovació definitiva del projecte, es requerirà que s'informe favorablement sobre aquest per part de la Direcció General de Política Lingüística i Patrimoni Cultural Valencià de la Conselleria de Cultura, Educació i Esport, en un informe preceptiu emés per l'organisme esmentat, en compliment de la Llei 4/1998, d'11 de juny, de la Generalitat Valenciana, del patrimoni cultural valencià.  
  
Per tant, no cal tramitar un procediment d'avaluació d'impacte ambiental ordinària, sense perjudici del compliment de la normativa i la legislació ambiental i sectorial aplicables.  
  
Consideracions jurídiques  
1. El projecte examinat constitueix un dels supòsits fàctics en els quals resulta preceptiva l'avaluació d'impacte ambiental simplificada, prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.2 de la Llei 21/2013, de 9 de desembre, d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013, de 9 de desembre, d'avaluació ambiental, i en les altres disposicions que hi són aplicables.  
3. L'article 13 del Decret 158/2015, de 28 de juny, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental la competència sobre avaluació ambiental de plans i programes i de projectes.  
  
  
Informe d'impacte ambiental  
  
Primer  
El projecte de «Ronda sud-oest de Vila-real. Tram antiga carretera d'Onda-Camí de les Voltes» no tindrà efectes significatius sobre el medi ambient, d'acord amb el que s'estableix en els articles 46 i 47 i els criteris establits en l'annex III de la Llei 21/2013, de 9 de desembre, d'avaluació ambiental, sempre que es realitze segons el que s'estableix en el document ambiental remés i les condicions que a continuació s'especifiquen:  
1. En el moment de la posada en ús de la infraestructura es comprovarà el nivell sonor transmés a l'entorn. En cas que se superen en més de 10 dB(A) els objectius de qualitat establits en la taula 1 de l'annex II de la Llei 7/2002, de 3 de desembre, de la Generalitat, de protecció contra la contaminació acústica, es revisaran i modificaran les mesures correctores per evitar-ne la superació. El mesurament dels nivells sonors haurà de realitzar-se quan el trànsit per la ronda ja estiga instaurat, i per a això s'haurà de deixar passar almenys dos mesos des de l'obertura al trànsit de la infraestructura.  
2. Si hi ha material excedent que puga classificar-se com a residus no perillosos consistents en sòls no contaminats excavats i altres materials naturals excavats procedents d'obres de construcció o demolició, com ara terres, argiles, llims, arenes, graves o pedres, inclosos en el codi LER (llista europea de residus) 17 05 04, s'hi aplicarà l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents d'aquelles en les quals es van generar. En cas contrari, es gestionarà adequadament com a RCD, i s'entregarà a un gestor autoritzat.  
3. S'haurà de modificar el projecte constructiu, de manera que l'encreuament del carril per a ciclovianants en la zona on conflueix amb el barranc de Porcelanosa, es realitze a diferent nivell, sense incidència sobre la calçada de la ronda.  
4. Prèviament a l'aprovació definitiva del projecte, es requerirà que s'informe favorablement sobre aquest per part de la Direcció General de Política Lingüística i Patrimoni Cultural Valencià de la Conselleria de Cultura, Educació i Esport, en un informe preceptiu emés per l'organisme esmentat, en compliment de la Llei 4/1998, d'11 de juny, de la Generalitat Valenciana, del patrimoni cultural valencià.  
  
  
Segon  
D'acord amb el que es disposa en l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Generalitat Valenciana; s'ha d'entendre que això no eximeix el promotor de l'obtenció de les autoritzacions que resulten legalment exigibles, així com del compliment de tots els preceptes legals que resulten aplicables.  
  
  
Tercer  
D'acord amb el que es disposa en l'article 47.4 de la Llei 21/2013, de 9 de desembre, d'avaluació ambiental, el present informe d'impacte ambiental perdrà la seua vigència i cessarà en la producció dels efectes que li són propis si una vegada publicat en el Diari Oficial de la Generalitat Valenciana no s'haguera procedit a l'autorització del projecte en el termini màxim de quatre anys des de la seua publicació.  
  
Quart  
D'acord amb el que es disposa en l'article 47.6 de la Llei 21/2013, de 9 de desembre, d'avaluació ambiental, el present informe d'impacte ambiental no serà objecte de cap recurs, sense perjudici que, si escau, procedisquen en la via administrativa o judicial contra l'acte, si escau, d'autorització del projecte.  
  
València, 12 de setembre de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 12 de febrer de 2019.- El director general de Medi Natural i d'Avaluació Ambiental: Antoni Marzo i Pastor.